Man (46) gevonnis vir verkragting van 4-jarigeArgieffoto Die Upington-streekshof het ŉ 46-jarige man tot 15 jaar tronkstraf gevonnis vir die verkragting van ŉ vierjarige meisie. Lt.kol. Dimakatso Mooi, woordvoerder van die polisie, sê die voorval het glo in 2015 in Rosedale in die Noord-Kaap plaasgevind. Mooi sê die man, Paulus Hermanus de Jager, was glo ŉ familievriend van die meisie se ouers. “Hy het ten tyde van die voorval by die meisie se ouers gekuier. De Jager het in ŉ stadium in haar kamer ingegaan en haar verkrag,” sê sy. Lt.genl. Risimati Shivuri, provinsiale polisiekommissaris, het die vonnisoplegging verwelkom. Shivuri het gesê die verdagte is danksy die noukeurige ondersoek deur ao. Marius Struwig, die ondersoekbeampte, vasgetrek. “Die vonnis stuur ŉ duidelike boodskap dat geen klip onaangeraak gelaat sal word om te verseker dat misdade teen vroue en kinders geprioritiseer word nie,” het sy gesê.